รัฐมนตรีว่าการกระทรวงมหาดไทย  เน้นย้ำ “ทีมพี่เลี้ยงและกลไกทุกหน่วยงานในพื้นที่เป็นหัวใจการขับเคลื่อนการขจัดความยากจน
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ประชุมคณะอนุกรรมการขับเคลื่อนการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง (อขจพ.) โดยกล่าวว่า สิ่งสำคัญในการขับเคลื่อนขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงคือ หลังจากได้รวบรวมและปรับปรุงข้อมูลในระบบบริหารจัดการข้อมูลการพัฒนาคนแบบชี้เป้าสมบูรณ์แล้ว ต้องดำเนินการจัดทำแผนงาน/โครงการความต้องการยึดโยงในลักษณะ One plan สอดคล้องทั้งแผนภาค กลุ่มจังหวัด จังหวัด รวมถึงแผนระดับพื้นที่และแผนปฏิบัติการอื่นๆ ที่เกี่ยวข้อง นอกจากนี้ รูปแบบการดำเนินงาน ต้องบูรณาการทุกส่วนราชการ ลงไปพูดคุยแก้ไขปัญหาในพื้นที่ร่วมกันอย่างใกล้ชิด ไปเป็นพี่เลี้ยงให้กับประชาชน แก้ปัญหาให้กับประชาชน สร้างสังคมแห่งการเรียนรู้และการเรียนรู้ตลอดชีวิต (Live Long Learning) เพื่อพัฒนาคนให้หลุดพ้นจากกรอบความยากจนอย่างยั่งยืนจากนั้น ที่ประชุมได้พิจารณาให้ข้อคิดเห็นและมีมติให้ความเห็นชอบหลักการแนวทางการขับเคลื่อนการดำเนินการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง เพื่อเป็นคู่มือการปฏิบัติงานในระดับพื้นที่ สามารถบูรณาการความร่วมมือกับทุกภาคส่วนในระดับพื้นที่ เพื่อให้บุคคล/ครัวเรือนเป้าหมายได้รับความช่วยเหลือทั้งเรื่องสุขภาพ ความเป็นอยู่ การศึกษา รายได้และการเข้าถึงบริการภาครัฐ นอกจากนี้ ที่ประชุมมีมติให้ความเห็นชอบ ร่างเสนอของบประมาณในการดำเนินงานขจัดความยากจนและพัฒนาคนทุกช่วงวัย อย่างยั่งยืนตามหลักปรัชญาของเศรษฐกิจพอเพียง เพื่อนำเสนอสำนักงบประมาณและสภาพัฒนาการเศรษฐกิจและสังคมแห่งชาติพิจารณาต่อไป